ຈີນ ປາບປາມ ຊາວເກົາຫຼີເໜືອ ທີ່ເຂົ້າເມືອງ ຜິດກົດໝາຍ
ຈີນ ເລີ່ມທຳການປາບປາມ ພວກຄົນເຂົ້າເມືອງທີ່ຜິດກົດໝາຍ ໃນບໍລິເວນຊາຍແດນ ທີ່ຕິດກັບເກົາຫຼີເໜືອ
ສື່ມວນຊົນຂອງທາງການຈີນ ກ່າວວ່າ ບັນດາເຈົ້າໜ້າທີ່ເລີ້ມທຳການປາບປາມພວກຄົນເຂົ້າ ເມືອງຜິດກົດໝາຍ ຢູ່ໃນບໍລິເວນຊາຍແດນທາງພາກຕາເວັນອອກສຽງເໜືອຂອງປະເທດທີ່ ມີພວກໂຕນໜີຈາກເກົາຫຼີເໜືອອາໄສຢູ່ເປັນຈຳນວນຫລວງຫລາຍນັ້ນ ໜັງສືພິມ The China Daily ກ່າວໃນວັນສຸກມື້ນີ້ວ່າ ການປາບປາມເປັນເວລາຫ້າເດືອນ ທີ່ໄດ້ເລີ້ມຂຶ້ນໃນອາທິດແລ້ວນີ້ ຢູ່ໃນເຂດ Yanbian ຊຶ່ງເປັນເຂດປົກຄອງຕົນເອງຂອງຊາວ ເກົາຫຼີ ບ່ອນທີ່ຊາວເກົາຫລີເໜືອຈຳນວນຫລວງຫລາຍ ໄດ້ພາກັນໂຕນໜີເຂົ້າມາ ເພື່ອຫຼົບ ໜີຈາກການປະຫັດປະຫານທາງການເມືອງແລະຄວາມອຶດຢາກນັ້ນ ໜັງສືພິມສະບັບນີ້ ໄດ້ອ້າງຄຳເວົ້າຂອງເຈົ້າໜ້າທີ່ຕໍາຫລວດທ້ອງຖິ່ນທີ່ກ່າວວ່າ ການປາບ ປາມທີ່ວ່ານີ້ ຈະແນເປົ້າໝາຍໃສ່ຊາວຕ່າງດ້າວທີ່ອາໄສຢູ່ ແລະເຮັດວຽກແບບຜິດກົດໝາຍ ໂດຍເວົ້າວ່າ ພວກເຂົາເປັນ “ບັນຫາທີ່ລີ້ລັບ” ແລະອາດຈະເປັນໄພຂົ່ມຂູ່ຕໍ່ສະຖຽນລະພາບ ດ້ານສັງຄົມ ເຈົ້າໜ້າທີ່ຍັງກ່າວອີກວ່າ ການປາບປາມທີ່ວ່ານີ້ຈະທັບມ້າງ “ກິດຈະກໍາ ທີ່ບໍ່ຖືກຕ້ອງຕາມ ກົດໝາຍຕ່າງໆ” ໂດຍອົງການທີ່ບໍ່ຂຶ້ນກັບລັດຖະບານ ຫຼື NGO ຂອງຕ່າງປະເທດ ແລະ ອົງການສາສະໜາຕ່າງໆຊຶ່ງພາໃຫ້ມີຄວາມຢ້ານກົວວ່າ ກຸ່ມເຜີຍແຜ່ສາສະໜາຄຣິສຕຽນ ຂອງເກົາຫລີໃຕ້ຫຼາຍກຸ່ມທີ່ກໍາລັງໃຫ້ການຊ່ວຍເຫລືອແກ່ອົບພະຍົກບຊາວເກົາຫລີເໜືອຢູ່ ນັ້ນອາດເປັນເປົ້າໝາຍໃນການປາບປາມຄັ້ງນີ້ ທ່ານ Hong Lei ໂຄສົກກະຊວງການຕ່າງປະເທດຈີນກ່າວໃນວັນສຸກມື້ນີ້ວ່າທ່ານຮູ້ເລື່ອງ ດີກ່ຽວກັບການປາບປາມດັ່ງກ່າວ ຂ່າວກ່ຽວກັບການປາບປາມ ຢູ່ໃນເຂດ Yanbian ມີຂື້ນສອງສາມມື້ ຫຼັງຈາກໄດ້ມີການ ປາບປາມຕໍ່ຕ້ານຄົນເຂົ້າເມືອງຜິດກົດໝາຍຄ້າຍຄືກັນນີ້ທີ່ກໍາລັງດຳເນີນກັນຢູ່ໃນເຂດນະ ຄອນຫລວງປັກກິ່ງ